Kyrylo Budanov

**Kyrylo Oleksijovytš Budanov** (; s. 4. tammikuuta 1986 Kiova) on ukrainalainen upseeri, joka on toiminut Ukrainan presidentin kansliapäällikkönä 2. tammikuuta 2026 lähtien. Aiemmin hän johti Ukrainan sotilastiedustelua elokuusta 2020 alkaen.

Budanov on aiemmin toiminut Ukrainan ulkomaantiedustelupalvelun varajohtajana. Hänellä on kenraaliluutnantin sotilasarvo.

## Tausta ja yksityiselämä
Budanov syntyi Kiovassa 4. tammikuuta 1986. Hän valmistui upseeriksi Odessan sotilasakatemiasta vuonna 2007, oranssin vallankumouksen jälkeen. Budanov meni naimisiin Marianna Budanovan kanssa vuonna 2013.

## Ura
Valmistuttuaan vuonna 2007 Budanov aloitti sotilasuransa Ukrainan puolustusministeriön sotilastiedustelun (HUR) erikoisjoukoissa.

### Venäjän ja Ukrainan sota
Vuonna 2014 Budanov osallistui Donbasin sotaan. Hän haavoittui taisteluissa kolme kertaa ja osallistui tiettävästi useisiin salaisiin sotilaallisiin erikoisoperaatioihin. ''The'' ''New York Times'' raportoi vuonna 2024, että Budanov kuului CIA:n kouluttaman Ukrainan sotilastiedustelun eliittiyksikön 2245 jäseniin. Lehden mukaan hän saavutti mainetta rohkeista operaatioista vihollislinjojen takana.

Elokuussa 2016 Budanov johti vielä majurina toimiessaan erikoisjoukkojen yksikköä maihinnousuoperaatiossa Venäjän miehittämällä Krimillä. Operaation tavoitteena oli asentaa räjähteitä lentokentälle. Maihinnousun jälkeen yksikkö joutui venäläisen erikoisjoukon väijytykseen. Ukrainan joukot surmasivat useita venäläissotilaita ennen vetäytymistään Ukrainan hallitsemalle alueelle. Budanovin mukaan taistelu kesti noin kaksi minuuttia. 

*The New York Timesin* mukaan Budanov kuljetettiin Donbasin taisteluissa saamiensa vammojen vuoksi hoitoon Yhdysvaltoihin Walter Reedin kansalliseen sotilassairaalaan.

4. huhtikuuta 2019 venäläinen Aleksei Lomaka yritti murhata Budanovin räjäyttämällä hänen autonsa. Ajoneuvoon asetettu miina räjähti kuitenkin ennenaikaisesti. Hyökkääjä sekä Budanovin murhaamiseen pyrkinyt sabotaasiryhmä pidätettiin.

Vuonna 2020 Budanov nimitettiin erään Ukrainan ulkomaantiedustelupalvelun osaston varajohtajaksi. Ukrainan presidentti Volodymyr Zelenskyi nimitti hänet 5. elokuuta 2020 sotilastiedustelun johtajaksi.
11. maaliskuuta 2022 Budanovista tuli sotavankien hoidon koordinointipäämajan puheenjohtaja. Syyskuussa 2022 hän oli mukana Ukrainan ja Venäjän federaation välisessä laajassa vankienvaihdossa, jossa 215 ukrainalaista sotilasta palasi kotiin. Vapautettujen joukossa oli yli 100 Azov-pataljoonan taistelijaa ja komentajaa.

Helmikuussa 2023 Kansan palvelija -puolueen johtaja David Arakhamia ilmoitti Budanovin korvaavan silloisen puolustusministeri Oleksi Reznikovin. Nimitys ei kuitenkaan toteutunut, ja tehtävään nimitettiin myöhemmin Rustem Umerov.

Moskovan Lefortovon piirituomioistuin antoi 21. huhtikuuta 2023 pidätysmääräyksen Budanovia vastaan liittyen Ukrainan vuonna 2022 tekemään hyökkäykseen Krimin sillalle. Budanov kommentoi määräystä toteamalla: ”Olen tyytyväinen. Tämä on hyvä näyttö työstämme, ja lupaan tehdä vielä parempaa työtä.”

Ukrainan sotilastiedustelun mukaan Budanovia vastaan vastaan oli toukokuuhun 2023 mennessä tehty yli kymmenen salamurhayritystä. Marraskuussa 2023 hänen vaimonsa Marianna Budanova myrkytettiin tuntemattomilla raskasmetalleilla, todennäköisesti myrkytetyn ruoan kautta. Useilla sotilastiedustelun työntekijöillä havaittiin lieviä myrkytysoireita.

2. tammikuuta 2026 Kyrylo Budanov nimitettiin Ukrainan presidentin kansliapäälliköksi. Hän korvasi Andri Jermakin, joka erosi tehtävästään 28. marraskuuta 2025.

## Ylennykset

* Prikaatikenraali (24. elokuuta 2021)
* Kenraalimajuri (3. huhtikuuta 2022)
* Kenraaliluutnantti (7. syyskuuta 2023)

## Kunnianosoituksia

*  Ukrainan sankari sotilaalle (Ukraina, 2024)
*  Urhoollisuuden ritarikunnan 1. luokka (Ukraina, 2023)

## Lähteet

## Aiheesta muualla